
ESIPUHE

Suomen kenraalikuvernööri ja sotajoukkojen päällikkö Nikolai Bobrikov haavoittui vakavasti kolmesta revolverin laukauksesta Senaatintalossa 16. kesäkuuta 1904. Hän kuoli saamiinsa vammoihin alle vuorokaudessa. Ampuja, kouluylihallituksen apukamreeri Eugen Schauman, surmasi itsensä tekopaikalla kahdella sydämeensä suuntaamallaan laukauksella. Lukuisia eri henkilöitä kuulusteltiin ja pidätettiin, kuka vain muutamaksi tunniksi ja kuka pidemmäksi aikaa, jopa viikoiksi. Tiukkojen kuulustelujen jälkeenkään Bobrikovin murhasta ei epäilty ketään muuta – julkisesti. Schaumania pidettiin yksin syyllisenä, varsinkin kun hän jälkeensä jättämissään kirjeissä kertoi toimineensa itsenäisesti.

Todellisuudessa Bobrikovin surmaa suunnitteli myös porukka, johon kuului puolenkymmentä miestä. Lennart Hohenthalin johdolla he ottivat yhteyttä Eugeniin, koska tiesivät tämän vastustavan venäläistä sortovaltaa. Eugen kuitenkin kieltäytyi avusta ja ilmaisi toiveensa toimia yksin. Mikäli hän epäonnistuisi yrityksessään, niin olisi tuon toisen porukan vuoro yrittää surmaamista, jotta päästäisiin eroon jo vuosia laajamittaista suomalaisten alistamiskampanjaa ajaneesta isänmaamme syöpäläisestä.

Eugen onnistui suunnitelmassaan, mutta ei hänkään loppujen lopuksi toiminut yksin paitsi aivan toteutuksensa loppuvaiheessa. Surmatyötä edelsi muutamien vuosien ammuntaharjoittelu useamman miehen kesken, yhdessä ja erikseen. Eikä tuohon porukkaan suinkaan kuulunut Lennart Hohenthal ystävineen, vaan se koostui aivan muista henkilöistä. Kyseinen ryhmittymä seurasi pitkään Bobrikovin liikkeitä suunnitellessaan sopivaa tekopaikkaa surmalle ja päättääkseen toteutustavasta. Pakosuunnitelmia punottiin koko seurueen varalle, ja arpaa vetämällä valittiin yksi henkilö teon viimeisen vaiheen toteuttajaksi. Hänestä oli tuleva Suomen historiaan merkittäväksi jääneen ensimmäisen poliittisen murhan tekijä.

Keitä olivat nuo muut suunnitteluun osallistujat, ja mikä on heidän tarinansa?

Yksi heistä oli Pohjois-Savosta kotoisin ollut Heikki Juntunen, joka joutui Bobrikovin murhan jälkeen Venäjän keisarikunnan turvallisuuspoliisin, Ohranan, jahtaamaksi. Sukulaiset ja tuttavat olettivat, että syynä santarmien mielenkiintoon Heikkiä kohtaan olisivat olleet hänen poliittiset mielipidekirjoituksensa lehdissä, mutta mitä todennäköisimmin perimmäinen syy oli jotakin kautta saatu vahva epäilys hänen mukanaolostaan Bobrikovin murhan suunnittelussa.

Eugenin, Heikin ja muutamien muiden henkilöiden tarinan ohella tämä kirja kertoo aikakaudesta, jolloin Venäjän armeijaan pyrittiin värväämään suomalaisia. Vastavetona venäläisten värväystoiminnalle valistuneet maamme kansalaiset valistivat kutsuntaikäisiä nuoria miehiä hyvin monin eri keinoin, kuten kiertokirjeillä ja salaisissa kokouksissa levitetyn tiedon avulla, jotta nämä välttyisivät joutumiselta kutsuntoihin ja sitä tehden päätymiseltä tykinruuaksi eri puolilla laajaa Venäjän maata. Mielien kuohuntaa aiheutti suomalaisten virkamiesten mielivaltainen erottaminen tehtävistään ja karkottaminen Siperiaan, jos he maanmiehiään suojellakseen vastustivat tai yrittivät hidastaa kutsuntojen täytäntöönpanoja. Isänmaalleen omistautuneita virkamiehiä ja poliiseja vaihdettiin venäläiselle vallalle myötämielisiin henkilöihin, jotka usein olivat täysin pätemättömiä hoitamaan tehtäviään. Osa saattoi olla juoppoja, osa ei tainnut suomen kieltä, saati ruotsia.

Kaikki tämä suomalaisuuden tukahduttaminen, joka henkilöityi Suomea ankaralla kädellä hallinneeseen kenraalikuvernööri Bobrikoviin, sai monet henkilöt nousemaan passiiviseen vastarintaan. Koska sen ei katsottu yksistään johtavan toivottuun lopputulokseen, päättivät muutamat henkilöt toteuttaa radikaalin suunnitelmansa.

Tämän tarinan juoneen on punottu kertomuksia useiden sellaisten henkilöiden haastatteluista, jotka ovat jollakin tavalla sukua Heikki Juntuselle tai joiden edesmenneet sukulaiset ovat olleet tekemisissä Heikin kanssa. Lisäksi kirjassa on jonkin verran lainauksia Eino I. Parmasen (s. 1879, k. 1943) kirjoittaman, vuonna 1937 ilmestyneen teoksen Taistelujen kirja, 2. osa, sorron kiristyminen, aika Bobrikovin kuolemaan saakka tarinoista. Kiitän myös lämpimästi presidentti Urho Kekkosen arkistoa saamastani arvokkaasta taustamateriaalista.

Faktan ja fiktion raja on häilyvä, ja lukijalle jää tuttuun savolaiseen kerrontatyyliin vastuu siitä, minkä uskoo todeksi ja minkä mieltää kirjailijan omien aivoitusten tuotokseksi. Kirja ei ole dokumentti eikä tarkka faktapohjainen kuvaus kuohunnan ajan tapahtumista, vaikka siihen sisältyy runsaasti yksityiskohtaistakin tietoa. Kuvaillut asiat ovat kuitenkin pääpiirteissään tapahtuneet oikeassa elämässäkin, ehkäpä henkilöiden omakohtaisesti kokemina vieläkin dramaattisemmin kuin miten niitä olen kirjassa kuvannut. Joidenkin tapahtumien paikkoja on muutettu toisiksi, koska on helpompaa kuvailla ja sijoittaa tarina sellaiseen miljööseen, joka on entuudestaan tuttu. Myös joidenkuiden henkilöiden nimiä on muutettu, ja joistakin tapahtuneista asioista ei ole tarkoituksellisesti kerrottu niin yksityiskohtaisesti kuin toisista. Toivottavasti tämä teos antaa teille, arvoisille lukijoille, mielenkiintoisen katsauksen ajanjaksoon ja henkilöihin, joilla on ollut erittäin suuri merkitys Suomen historiassa matkalla itsenäisyyteen.

Kuopiossa 4.11.2025

Matti Kauppinen

***




1. LUKU


Oulunkylän ampumaurheilurata, Helsinki, vuosi 1903

Elokuinen päivä pääkaupunkiseudulla valkeni hieman viileänä ja sumuisena. Korkeammilla paikoilla näkyvyys oli parempi, mutta painanteissa ei vastaavasti pystynyt tiheän usvan takia päättelemään, että missä suunnassa taivaalle hetki sitten noussut aurinko sijaitsi. Ilman pikkuhiljaa lämmetessä sumupeitto hälveni tiehensä ja paljasti takaansa vielä mukavasti tyynissä paikoissa lämmittävän auringon.

Heikki Juntunen käveli kohti Oulunkylässä sijaitsevaa, Suomen Metsästysyhdistyksen omistamaa ampumarataa, jota käyttivät muutkin kuin metsästäjät.

Tahdikkaasti askeltava, vasta 17-vuotias opiskelijanuorukainen oli syntyisin Pohjois-Savon Vieremältä. Hän oli käynyt kansakoulun Vieremällä ja sen jälkeen keskikoulun Iisalmessa. Seitsenlapsisen perheen vanhemmat olivat laittaneet kuopuksena Heikin opiskelemaan, koska maatilan jatkaminen oli perinteisesti perheen vanhimman pojan pesti. Tilan pilkkominen puoliksi kahden veljen kesken ei olisi myöskään ollut järkevää, joten siksi kannatti kouluttautua jollekin muulle alalle kuin maatalouden pitoon ja hankkia leipänsä niin sanotusti maailmalta.

Tällä hetkellä Heikki oli kirjoilla Suomen liikemiesten kauppaopistossa, joka tunnettiin tutummin nimellä Helsingin liikemiesopisto. Sieltä hänen oli määrä valmistua seuraavan vuoden keväällä. Opintojensa ohella Heikki teki myös satunnaisesti toimittajan työtä ja kirjoitti paljon lehtiartikkeleja. Hänen sujuvan ulosantinsa ansiosta muutamat isänmaallishenkiset opiskelijakaverit, jotka kuuluivat Kagaali-nimiseen vastarintajärjestöön, olivat alkaneet käyttää häntä apuna lentolehtisten kirjoittamisessa. Heikin tekemiä kirjoituksia jaettiin salamyhkäisesti eteenpäin, kädestä käteen. Toiminta ei kestänyt päivänvaloa, sillä lehtisissä kritisoitiin venäläistoimintaa ja sitä toteuttavaa valtakoneistoa sekä varsinkin sen keulakuvaksi noussutta, Suomea jo viiden vuoden ajan ankaralla kädellä hallinnutta kenraalikuvernööri Nikolai Bobrikovia. Lehtisissä kehotettiin suomalaista väestöä passiiviseen vastarintaan, kuten kieltäytymään kutsuntoihin osallistumisesta. Kagaali järjesti myös kokouksia, joissa kyseisiä lehtisiä jaettiin erityisesti kutsuntaiässä oleville nuorille miehille. Koska vallitsevan tiukan venäläiskurin alla oli vaikeaa pitää julkisia kokouksia, naamioitiin poliittiset kokoukset jonkin muun yhdistyksen järjestämiksi tai keksittiin tyystin uusia järjestöjä. Esimerkiksi Pohjois-Savossa kirjailija Juhani Aho, alkuperäiseltä nimeltään Johannes Brofeldt, vieraili pitämässä puheita monen maatalousseuran siemenviljakoulutuksen yhteydessä. Joku paikallinen isäntä sanoi kokouksessa ensin muutaman sanasen siemenviljan jalostuksesta tai maanviljelyksestä yleensä, mutta suurin mielenkiinto paikalle tulleiden keskuudessa oli aina ehdottomasti Ahon pitämässä puheessa. Olipa Aho vieraillut myös Vieremällä Heikin kotona, jolloin nuoresta iästään huolimatta perheen kuopus oli päässyt kuulemaan lähinnä vanhemmalle veljelleen ja tämän ikäluokalle suunnattua puhetta. Tilaisuudesta saatua kirjasta, eli kiertokirjettä Heikki oli lukenut läpi useampaan kertaan, ja siten hänenkin mieleensä oli iskostunut yhä vahvemmin isänmaallinen aate. Toki perisuomalainen elämänkatsomus hänellä oli jo kotikasvatuksen pohjalta.

Hiekka rahisi kenkien alla kohdissa, joissa se ei ollut tamppaantunut tiiviiksi ja sileäksi pinnaksi kärrinpyörien alla. Vain vaimea rytmikäs askellus piti ääntä, sillä linnutkaan eivät enää viserrelleet näin loppukesästä ja varsinkaan näin sumuisen kelin vallitessa.

Vähän ennen kuin Heikki oli päässyt päätieltä ampumaradalle kääntyvän portin luo, rikkoi seesteisen hiljaisuuden viisi terävää aseen paukahdusta. Päätelleen ammunnan tietystä rytmistä – noin parin sekunnin väliajoin kajahtaneista laukauksista – Heikki melkein aavisti kenet tulisi kohtaamaan radalla.

– Terve mieheen! Sinäkin tulit pitkästä aikaa ampumaan, totesi Eugen Schauman ystävälliseen sävyyn huomattuaan Heikin astuvan sisään ampumaratakatoksen keskivaiheilla olevasta huterasta lautaovesta.

Heikki vastasi tervehdykseen ja asteli ruskeanahkaisen salkkunsa kanssa Eugenin vieressä olevalle ampumapaikalle.

Tutuiksi toisilleen miehet olivat tulleet vähän kuin puolivahingossa yksissä opiskelijoiden järjestämissä illanistujaisissa. Viereiseen pöytään oli istunut muutamia Suomen itsenäistymistä ajavia henkilöitä, joihin Eugen oli kuulunut. Kun keskustelunaiheet ja aatteelliset ideologiat olivat olleet hyvinkin yhtenevät, oli pöydät yhdistetty, jolloin Heikki ja Eugen olivat sattuneet istahtamaan vierekkäin.

Siitä oli lähtenyt liikkeelle myös yhteinen pistooliammuntaharrastus. Kaverusten ahkerasti käyttämä Oulunkylän ampumarata sijaitsi noin kilometrin päässä koilliseen Huopalahden asemalta. Kymmenelle ampujalle mitoitettu pistoolirata sijaitsi entisen hiekanottopaikan laidalla. Hiekkamontun jyrkkä vastapenkka toimi turvallisena ja tehokkaana luotien pysäyttäjänä, eivätkä ammunnan äänetkään kantautuneet puiden reunustamasta suojaisasta paikasta kovin kauas tai ainakin kuuluivat vaimeampina.

– Huomenta päivää. Sinä oletkin aloittanut ammunnat jo tuttuun tyyliisi aikaisin, vastasi Heikki nostaessaan salkkunsa ampumapaikalle numero kaksi.

– Vain muutaman sarjan olen ehtinyt ampua. Tulin aamun ensimmäisellä junalla tuohon asemalle, vastasi Eugen ja alkoi työntää patruunoita Grafton-merkkisen brittiläisvalmisteisen revolverinsa kuuden patruunan rullaan.

Pistooliradan katetussa ampumakatoksessa oli eräänlainen pitkä yhtenäinen pöytä, jossa eri ampumapaikat oli erotettu pienillä lautaverhouksen pätkillä toisistaan omiksi karsinoiksi.

Heikki avasi salkkunsa soljet ja nosti kapealle pöydälle Browning-pistoolinsa, rasiallisen panoksia sekä pienen kangaspussin, jonka sisällä oli pumpulia ja muutama kangaspalanen. Lyhyen puhdistuspuikon ja rättien avulla Heikki alkoi kuivata pistoolistaan öljyä pois.

Viereisellä paikalla Eugen oli saanut aseensa ampumavalmiiksi. Hän astui kaksi askelta taaksepäin ja seuraili rauhallisesti kaverinsa toimia. Samalla hän tunki taskunsa pohjalta ottamansa pumpulitukot korviinsa.

Ennen kuin Heikki vei salkkunsa selkänsä takana parin askeleen päässä sijaitsevalle pitkälle penkille, hän vilkaisi tauluille päin ja havaitsi oman paikkansa kohdalle jo asetetun taulun.

– Onko tuo ehjä? kysyi Heikki ja nyökkäsi kohti penkkaa, jonka eteen taululaitteet oli asennettu.

– Totta kai! Ammuin jo pari sarjaa kumpaankin. Katsos, ei tarvitse kävellä vähän väliä taululle ja takaisin, joten säästyy kengän pohjat.

– Olen kuullut, että olet tarkka rahoistasi, mutta tuo kengänpohjien säästäminen on kyllä jo omassa luokassaan, naurahti Heikki ja tunki korviinsa kangaspussista kaivamansa pumpulitukot.

– Tarkka tulee aina olla, niin ammunnassa kuin rahojenkin suhteen. Anna paukkua, Eugen vastasi, kohotti revolverinsa ampuma-asentoon ja viritti peukalollaan sen iskurin taakse.

Hetkistä myöhemmin hän kajautti ensimmäisen laukauksen tauluaan kohti. Paikalla numero kaksi Heikin Browning paukahti myös äänekkäästi. Heikki ampui lippaassa olevat seitsemän patruunaa melko tasaiseen mutta nopeaan tahtiin. Ennen jokaista laukausta hän kuitenkin tähtäsi huolella ja puristi liipaisinta, kun jyvä oli taulun keskustan kohdalla. Myös Eugenin tahti kuuden laukauksen välillä oli tasainen, mutta harvempi, sillä hän joutui peukalollaan virittämään iskurin taka-asentoon jokaisen laukauksen välillä.

– Joko mennään tauluille? kysyi Heikki, kun Eugen oli ampunut kuudennen patruunansa ja laski revolverinsa pöydälle.

– En ole vielä lähdössä vaunuille. Seuraava juna lähtee vasta tunnin kuluttua, vastasi Eugen hymyillen leveästi. Samalla hän kaivoi pumpulitukon pois korvastaan sekä rapsaisi siihen tarttuneen vaikun palasen kynsillään irti ja sinkautti sen sormenpäästään maahan.

– Älä taas yritä esittää puolikuuroa. Kyllä minä sinun metkusi tiedän, vastasi Heikki hymähtäen, astui ulos ampumakatoksen päädyssä olevasta ovesta ja lähti kävelemään kohti tauluja kovapohjaisella polulla, jota reunusti polveen asti ulottuva luonnonkukkaniitty.

– Katsos vaan, sinulla on ihan hyvä kasa, mutta yksi laukaus on tuollainen kärpänen, parikymmentä senttiä erillään muista, totesi Heikki kaverinsa taulusta.

– Niinpäs näkyy vetäisseen sivuun. En kyllä tunnusta, että vika olisi minussa. Yhden potku oli selvästi muita miedompi, joten sanoisin, että on tullut lataajalle virhe.

– Paljon mahdollista, joskaan minun käyttämissä patruunoissa en ole tuollaista havainnut.

– Mistä sinä ostat omat patruunasi?

– Onni Lindebäckin urheilukaupasta Helsingissä. Sieltä samasta paikasta ostaa patruunat myös se yksi kaverini Uno Vesterberg, jonka olet kerran tavannut täällä radalla, vastasi Heikki.

– Sekö maalarintöitä tekevä kaveri?

– Kyllä. Hän työskentelee Salomo Wuorion omistamassa maalausliikkeessä.

– Aivan, nyt muistankin. Samassa yrityksessä työskentelee myös Eero Hentola, jonka luona toisinaan säilytän tätä asettani. Onpas maailma tosiaan pieni, kun tämmöisiä kytköksiä on yhteisillä tutuilla toisiinsa, totesi Eugen.

– Toden totta.

– Mutta patruunoista puheen ollen täytynee minunkin siirtyä sitten sen Lindebäckin asiakkaaksi, ellei hinta ole kovin paljon suurempi nykyisin käyttämääni aseliikkeeseen verrattuna, pohti Eugen.

– Hyvää et saa halvalla. Kerro kaupan omistajalle Onnille, että minä suosittelin heidän liikettään, niin saat ehkä tingittyä alennusta, totesi Heikki ja iski silmää.

Heikki tiesi ystävänsä olevan todella tarkan markan mies ja pyrkivän saamaan alennusta tuotteesta kuin tuotteesta. Jopa saamaansa pientä vuokrankorotustakin 100 markasta 115 markkaan hän oli kritisoinut ja tunteisiin vetoavan ovelan tempun avulla saanutkin korotuksen lopulta torpattua.

Eugen asui koiransa, englanninsetteri Lucaksen, kanssa vaatimattomasti täyshoidollisessa huoneistossa talouskoulussa Rauhankadun puolella. Talouskoulun johtajattaret Mathilda Högström ja Jenny Häggman olivat ilmoittaneet vuokran korotuksesta, ja kun samaiset neidit seuraavan kerran olivat tuttuun tyyliinsä olleet tarjoamassa koiralle herkkupaloja, Eugen oli torunut Lucasta. Eugen oli ollut juttelevinaan koiralle ja sanonut johtajattarien kuullen, että ”ei meillä taida olla Lucas olla varaa asua enää täällä, kun herkuistasi joudutaan pulittamaan niin korkea hinta”. Ei ollut mennyt kuin muutama päivä, kun vuokra oli päätetty alentaa entiselle tasolle, ja Lucas sai taas ilman toruja ottaa vastaan emäntien herkut sekä pienet korvantauksen rapsutukset päälle.

– Ehdottomasti täytyy kysyä tiukkaa hintaa, totesi Eugen vakaasti ja jatkoi: – Olen muuten harkinnut tämän revolverin vaihtoa tuollaiseen samantyyppiseen pistooliin kuin on sinulla. Olisi huomattavasti nopeampi ampua.

– Tämä on kyllä ehdottomasti nopeampi kuin tuo sinun revolverisi, mutta miksi haluat ampua nopeammin? Olen pitänyt sinua rauhallisena kaverina, ja revolveri ikään kuin istuu siinä suhteessa käteesi.

– On minulla ollut pari sotilaspistoolia käytössä aiemminkin, mutta ne eivät olleet kovin varmatoimisia. Syöttöhäiriöitä tuli silloin tällöin. Olen huomannut, että tuo sinun Browning on toiminut moitteettomasti. Eipähän tarvitsisi venyttää peukalolla iskuria taakse, kuten tässä rullavehkeessä.

– Tuo käy järkeen, mutta et vastannut kysymykseen, että miksi haluat ampua nopeammin.

– Noh, siihen on minulla omat syyni, joista en välttämättä halua puhua. Tai en tiedä. Onhan näistä joskus keskusteltu kaljatuopin ääressä, mutta ne on seuraavana päivänä kuitattu humalaisten jorinoiksi, kaarteli Eugen yhä vastauksessaan.

– Ei kun kerro vaan, ihan suoraan. Minun takana kyllä pysyy asiat, siitä voit olla varma, totesi Heikki vakavalla naamalla ja katsoi Eugenia suoraan silmiin.

– Hyvä. Ammutaan vielä pari sarjaa ja puhutaan sitten tuolla kauempana. Eipähän tule kukaan vaivihkaa tuonne seinän taakse kuuntelemaan keskustelua.

– Se sopii, vastasi Heikki samalla nyökäten ja lähti kävelemään taulujen luota kohti ampumakatosta.

Päästyään paikalleen Heikki alkoi täyttää pistoolinsa lipasta. Myös Eugen avasi revolverinsa rullan, pudotti ammutut hylsyt pöydälle ja työnsi uudet tilalle. Sen jälkeen hän suojasi kuulonsa apteekin pilleripurkeista talteen ottamillaan pumpulitukoilla ja huusi: –Valmis.

– Valmis! toisti Heikki ja ampui parin sekunnin kuluttua ensimmäisen laukauksen.

Käytyään tauluilla ja ammuttuaan vielä toisen sarjan perään puhdistivat kaverukset pikaisesti aseensa, kokosivat tarvikkeensa kasaan ja astuivat ulos katoksesta.

Avattuaan oven hätkähtivät he molemmat vähän, sillä ulkopuolella oli kolme poliisin univormuun pukeutunutta miestä, niin ikään salkut käsissä. Miehet polttelivat viimeisiä savuja tupakoistaan, pudottivat tumpit maahan ja polkivat kenkien kärjellä sammuksiin.

– Huomenta. Miten herroilla osui? kysyi yksi poliiseista.

– Huomenta. Siinähän se, ei moittimista, mutta aina voi vielä parantaa, vastasi ensimmäisenä ulos astunut Eugen.

– Huomenia vaan. Samat sanat. Täytyy ehkä tulla toistekin, kommentoi Heikki ja nyökkäsi samalla hiukan poliisien suuntaan ja käveli kolmikon ohi.

– Näinhän se on. Jos yhden kerran onnistut, niin seuraavalla sarjalla tulee jo huonompi tulos, totesi poliisi naurahtaen.

– Niin se yleensä menee, kommentoi Eugen.

– Lähdetäänpäs kokeilemaan, miten meillä osuu tänään, totesi äänessä ollut poliisi ja nyökkäsi avoimen oven suuntaan kehotukseksi kollegoilleen astua sisään.

Kun kaverukset olivat kuulleet ampumakatoksen oven sulkeutuvan takanaan äänekkäästi naristen, vilkaisi Heikki vielä varmuuden vuoksi olkansa yli varmistaakseen, ettei heidän takanaan näkynyt ketään.

– Eipäs ole kukaan raaskinut laittaa öljyä noihin saranoihin, totesi Heikki.

– Siltä kuulostaa.

– Ihan kuin olisit aavistanut, että joku saattaa olla kuuntelemassa keskusteluja. Tämä vaikuttaa kyllä melko dramaattiselta, ja odotan mielenkiinnolla, että mitä sinulla on kerrottavana harkitsemaasi aseenvaihtoon liittyen.

– Onneksi nuo olivat suomalaisia poliiseja eivätkä santarmeja. En tiedä, että uskaltaisinko tuoda mielipiteitäni sinullekaan julki, jos tuossa äsken olisi tavattu joukko venäläisiä. Alkaisin epäillä, että nehän lukevat jo ajatuksia, naurahti Eugen. Hänkin vilkaisi vielä taakseen varmistuakseen, että ketään ei ollut näkösällä tai kulkemassa perässä, ennen kuin ampumaradan rakennus jäi pimentoon mutkan taakse.

– Minä ainakin alan aavistaa ajatuksia lukemattakin, että mihin asiasi liittyy, kun kerta santarmit mainitsit. Meneekö pahasti väärin, jos sanon, että sortopolitiikka on se, mikä kivenä hiertää kengässä?

– Naulan kantaan. Olen ajatellut, että maamme kenraalikuvernööri Bobrikov tulisi raivata pois päiviltä, sanoa pamautti Eugen julki madaltamatta ääntään.

Toteamus oli sen verran yllättävä, että Heikki seisahtui niille jalansijoilleen ja jäi suu auki tuijottamaan kaveriaan, joka muutaman askeleen jälkeen seisahtui myös ja kääntyi kannoillaan.

– Nythän pommin jysäytit.

– En vielä, mutta sellaisen jysäyttäminen on kyllä käynyt myös mielessä. Helpompi tapa taitaa olla kuitenkin ampuminen. Siksi olen käynyt ahkerasti täällä radallakin, ja tuollaisen samanlaisen Browningin osto kiinnostaa, jos se vain olisi varmatoiminen.

– No nyt minä alan pikkuhiljaa ymmärtää, että miksi käyt vain harjoittelemassa ampumista mutta et ole osallistunut mihinkään kilpailuihin.

– Entä sinä sitten? Ethän sinäkään ole käynyt missään ampumakilpailuissa, mutta silti käyt täällä radalla ampumassa melkein yhtä ahkerasti kuin minä.

– Niin no, en ole mitenkään kilpailuhenkinen, joten olen ottanut tämän vain harrastuksena, vähän niin kuin jotkut tykkäävät käydä metsällä tai vaikka purjehtia. Minä en niin vesillä liikkumisesta pidä tai eläinten ampumisesta perusta, mutta tämä pistooliammunta tauluihin on ihan mukavaa puuhaa. Sellaista, jossa mieli rauhoittuu ja ajatukset lepäävät jossakin muualla kuin opiskelussa. Mutta kerrohan, että miten sinulla on tuo ajatus Bobrikovin raivaamisesta päiviltä noussut mieleen ja miksi toit asian julki juuri minulle.

– Sinähän kerroit tässä ihan hiljattain, kuinka siellä sinun kotipuolessa Kuopion kuvernööriksi nimitetty maisteri Martti A. Bergh hallitsee maakuntaa yhtä mielivaltaisesti kuin hänet nimittänyt Bobrikov koko tätä isänmaatamme – tai jos tätä isänmaaksi voi kohta enää edes nimittää.

– Niin, olisithan sinä voinut kuulla nuo tarinat vaikkapa Ahon Juhaniltakin tai keneltä tahansa muulta. Eli miten tämä suunnitelmasi paljastus nyt minuun liittyy?

– Juhanihan lähti vapaaehtoisesti maanpakoon nyt toukokuussa, ja hän on perheellinen mies, joten en usko, että hän olisi lähtenyt mukaan suunnittelemaan salamurhaa. Sinulla ei tietääkseni ole vielä jälkikasvua?

– Ehei, ei ole minunkaan tietääkseni, naurahti Heikki vastaukseksi.

– Lisäksi olen huomannut, että olet hyvin isänmaallinen mies. Sen huomaa selvästi Kagaalin väelle kirjoittamistasi lehtisistä, joita myös minä olen joskus vaivihkaa levittänyt eteenpäin. Mutta erityisesti käymissämme keskusteluissa on selvästi paistanut läpi tuo mainitsemani aatteen palo suomalaisuuteen liittyen ja halveksunta niitä kohtaan, jotka mielistelevät venäläisiä vallanpitäjiä. Se Bergh tuntuu olevan melkeinpä kirosana siellä Savossa?

– Sitä se on. Yhä hullummaksi on hänen meno vain yltynyt, puuskahti Heikki.

– Kuinka niin?

– Nyt se piru on ottanut silmätikukseen kutsuntoihin liittyvät asiat ja koittaa kaikin keinoin värvätä asevelvollisuusikäiset miehet Venäjän armeijan palvelukseen. Kiertelee ylimielisenä ja pöyhkeillen maakunnissa loisteliaassa virkapuvussaan, ja on velvoittanut kunnallisissa viroissa olevia tottelemaan järkähtämättä keisarin käskyjä viran menettämisen uhalla. Monia nimismiehiä ja muita virkamiehiä on jo erotettu sekä karkotettu pois maasta. Kunnille on asetettu huimaavia sakkoja, jos käskettyjä määräyksiä ei toteuteta.

– Ihan niin kuin niitä keisarin käskyjä ei voisi soveltaa paikallisiin oloihin sopiviksi.

– Aivan! Tuntuu, että Berghin Pietarissa viettämät virkamiesvuodet ministerivaltionsihteerinvirastossa ja myöhemmin toimitussihteerinä ovat myrkyttäneet hänen aivonsa kaiken maailman propagandalla ja korruptiolla, vaikka kyseessä on ihan suomalaissyntyinen mies. Hänen häikäilemättömälle käytökselleen vetävät vertoja vain venäläissyntyisten kuvernöörien Kaigorodovin ja Mjasojedovin suorittamat väkivaltaisuudet. Kansalaisilta piestään kuulusteluissa tunnustuksia tekoihin, joita he eivät ole varmasti tehneet! Tehdään kotitarkastuksia keskellä yötä, ja sanomisiaan saa varoa, kun kaiken maailman urkkijoita liikkuu siellä sun täällä, junissa, toreilla ja milloin missäkin. Mielivaltaisesti erotettujen virkamiesten tilalle valitaan venäläisiä, joilla ei ole edellytyksiä hoitaa virkaansa, koska eivät osaa muuta kieltä kuin venäjää. Osa on juoppoja ja sitä rataa, vuodatti Heikki katkerana tuntojaan ja kiristeli vihaisena hampaitaan.

– Kyllä pistää vihaksi, myötäili Eugen ja pudisteli päätään.

– Jokos minä kerroin aiemmin, että se Bergh tuntuu pelkäävän attentaattia ja henkensä varjelemiseksi on ottanut virkamatkoilleen mukaansa santarmeja? Eikä hän Kuopiossa kaupungilla liikkuessaankaan ole yksin. Väinölänniemeä kiertäessään hänellä on mukana yksi henkivartija, joka kävelee muutaman askeleen jäljessä. Vartija seuraa vastaantulevia henkilöitä tuimasti ja kääntyy vielä katsomaan heitä perään, kun he ovat ohittaneet kaksikon. Lisäksi kun Bergh tapaa ihmisiä toimistossaan, niin pöydällä on käden ulottuvilla ladattu revolveri.

– No johan on tapaus! Lienee siis tehnyt paljonkin sellaista, että on saanut syystäkin ihmisten vihat niskoilleen ja varautuu sen takia henkensä uhkaamiseen?

– Onhan se. Suuttumusta savolaisten keskuudessa on ruokkinut sekin, että kun Bergh on lähtenyt maakuntakierrokselle vaikkapa jollakin Kallaveden höyrylaivalla, niin hän on varannut itselleen koko ensi luokan salongin.

– Kai se voi olla mahdollista?

– Onhan se, mutta hän ei ole maksanut salongista kuin yhden lipun hinnan ja on häätänyt kätyreineen virkamiehet, papit sun muut kruunun voudit ulos kannelle. Siellä he ovat saaneet ulkona värjötellä, olipa keli sitten ollut miten tuulinen tai sateinen tahansa. Siihen ei ole ollut laivojen kapteeneillakaan sanomista toimilupansa menettämisen pelossa.

– Kylläpä on tympeäkäytöksinen tapaus. Yksi tyranni, etten sanoisi.

– Niin on, mutta onpa hän kerran saanut vähän nenilleenkin. Kävi kuulemma sillä tavoin, että yhdellä kiertomatkallaan jossakin päin Savoa Bergh aikoi yöpyä majatalossa, jonka isännän poika alkoi olla asevelvollisuusiässä. Bergh oli tuumannut sitten pojalle, että milloinkas sinä astut palvelukseen. Poika oli ensin vilkaissut alta kulmain isäänsä, ja tämä oli nyökännyt ja todennut, että kerro vain. Sitten poika oli vastannut hyvin tyynesti kuvernöörille, että ei hän meinaa osallistua kutsuntoihin. Vähän tuohtuneena Bergh oli tivannut pojan isältä, että et kai meinaa moista niskurointia sallia. Täytyyhän sinun pakottaa poikasi menemään kutsuntoihin!

– Oho! Entäs sitten? uteli Eugen hämmästyneenä.

– Majatalon isäntä oli vastannut rauhallisesti, että ihan se on pojan oma päätös ja että kohta aikuinen mies saa päättää tekemisistään. Siitähän oli Bergh vimmastunut aivan vietävästi ja uhannut, että jos poika ei osallistu kutsuntoihin, niin hän voi ottaa majatalon pitämiseen liittyvät oikeudet pois. Sekään ei ollut isäntää saanut hermostumaan, vaan hän oli vastannut, että siitä vain, jos siltä tuntuu. Bergh oli lyönyt nyrkillä pöytään niin, että astiat olivat helisseet, ja noussut ylös penkistä. Sitten hän oli julistanut uhmakkaasti, että ”hyvä on, täten oikeutenne majatalon pitämiseen päättyy tähän”! ”Vai niin. Ja päätös on lopullinen?” oli isäntä kysynyt varmuudeksi. ”Oikeudet on nyt peruutettu”, oli Bergh vahvistanut ylimielinen ja halveksiva hymy naamallaan, kertoi Heikki elävästi tarinaa.

– Entäs sitten? Miten se Bergh muka sai tuossa hommassa nenilleen? ihmetteli Eugen odottaen malttamattomana, että Heikki jatkaisi kertomista, sillä tämä tuntui tarkoituksellisesti pihtaavan asioita ja pitävän siten jännitystä yllä.

– No, siinä vaiheessa oli sitten isäntä noussut ylös pöydän toisessa päässä, osoittanut sormella ovea ja sanonut, että ”herra kuvernööri voi laittautua minun talostani matkoihinsa, kun tämä ei ole enää majatalo”. Vähän aikaa se Bergh oli puhissut, mutta ei ollut auttanut kuin nöyrtyä, kerätä tavarat ja lähteä seuralaisineen yön selkään etsimään seuraavaksi lähintä majataloa.

– Ha haa, aivan mahtava juttu!

– Kyllä. Tämmöisiä näpäytyksiä soisi enemmänkin noille väkivaltaisia pakkokeinoja käyttäville kuvernööreille.

– Olen aivan samaa mieltä kanssasi. Kaikkein pahimpia häikäilemättömyydessään ovat ehdottomasti kuvernöörit Kaigorodov ja Mjasojedov. He ovat erottaneet kunnollisia virkamiehiä tekaistujen syytösten varjolla ja nimittäneet mielivaltaansa myötäileviä henkilöitä, joilla ei ole ollut pienimpiäkään edellytyksiä hoitaa virkaansa.

– Suomen virkamiehistön korkea taso ja kansan luottamus asioiden kunnolliseen hoitamiseen kokee kyllä valtavan romahduksen noilla toimenpiteillä.

– Niin tekee. Varsinkin nimismiehiksi tai muihin vastaaviin poliisivirkoihin kun nimitetään suoranaisia juoppoja, jotka eivät saa pidettyä edes omaa elämäänsä kunnolla raiteilla, saati hoidettua asiallisesti virkaansa kuuluvia tehtäviä, niin epäsopuahan se vain ruokkii.

– Tuntuu, että virkapätevyyteen riittää, että kannattaa nöyrästi venäläistä korruptoitunutta järjestelmää, jossa nuoleskellaan koneistossa ylemmällä tasolla olevia. Mitä minä olen kuullut, niin sellainen tuntuu olevan yleinen käytäntö varsinkin Helsingin ja Viipurin poliisilaitoksilla. Etenkin Viipurin poliisilaitoksen palveluksessa on täysin ummikkovenäläisiä henkilöitä, jotka eivät osaa puhua edes auttavasti suomea, saati ruotsia.

– Nähtävästi Viipurin alueella ei ole tarpeeksi sellaisia venäläismielisiä henkilöitä kuin Bergh, vaan niitä tulee hakea itse emämaasta, Pietarista asti, totesi Eugen, kun he olivat jo lähestymässä Huopalahden asemaa.

Koska aseman läheisyydessä liikkui muitakin ihmisiä, siirtyi keskustelu muihin, vähemmän arkaluonteisiin aiheisiin kuin vallitsevan poliittisen sortotilan arvosteluun. Kaverukset hyvästelivät toisensa, sillä Eugen lähti käymään vielä yhden lähistöllä asuvan ystävänsä, Eero Hentolan, luona. Hän jätti käyttämänsä pistoolin säilytykseen kaverilleen, joka toisinaan lainasi asetta ja antoi Eugenille silloin tällöin patruunalaatikon korvaukseksi lainasta. Heikki sitä vastoin suunnisti asemarakennukseen ostaakseen menolipun päärautatieasemalle. Siitä hän kävelisi edelleen kotiinsa, joka sijaitsi Korkeavuorenkadulla, lähellä hänen opinahjoaan.

Päästyään kotiinsa asetti Heikki pistoolin sisältävän salkun huoneistonsa pienelle pöydälle. Aseen puhdistus saisi luvan odottaa vielä tovin, sillä nälkä kurni jo suolissa. Reippailu ulkoilmassa ja ammuntaan käytetty aika olivat jo sulatelleet aamupalaksi nautitun puuron sekä palvilihalla höystetyt leipäpalaset pitkälle suolen mutkiin. Ruokakomerosta löytyi palanen kotipuolen herkkua, kalakukkoa. Sen Heikki oli saanut pari päivää aikaisemmin tuliaisiksi yhdeltä opiskelijakaveriltaan, joka oli käynyt kotonaan Kuopiossa.

Huuhdeltuaan viimeiset voilla sivelemänsä kukonkuoren palaset kurkustaan alas ja pyyhkäistyään kourallaan enimmät ruuan rippeet pöytäliinasta kämmenelleen ja siitä edelleen suuhunsa aloitti hän pistoolinsa puhdistamisen. Samalla kun hän pyöritteli purkamiaan aseen kappaleita rasvasta ja ruudinjäämistä mustuneen pienen käsipyyhkeen sisässä, alkoi hän pohtia äsken Eugenin kanssa käytyä keskustelua. Bobrikovin raivaaminen pois päiviltä, hän ajatteli ja mutisi sanat puoliääneen. Ajatus mielivaltaa käyttävän sortajan kylmäverisestä murhasta sai hänet sen verran kiihdyksiin, että aseen kokoaminen kävi rivakoin ottein. Kun pistooli oli kasassa, teki Heikki viritysliikkeen ja tähtäsi kohti huoneistonsa ainoan ikkunan ruutua. Sen taakse ikkunalaudalle oli juuri lennähtänyt pulu. Naks, kuului pistoolista terävä iskurin napsahdus, kun Heikki puristi tasaisella otteella liipaisimesta.

– Olet nyt kuollut! Perkeleen pulu, Bobrikov, tipahda alas siitä! hän huusi ääneen linnulle, joka vain pörhisteli ja suki nokallaan höyheniä.

Asetellessaan puhdistusvälineitä pieneen nahkaiseen pussiin ja laittaessaan hyvin öljyämänsä pistoolin takaisin salkkuun pohti Heikki mielessään, että montakohan miestä olisi hyvä olla raivaamassa Bobrikovia pois päiviltä. Pari henkeä ei varmasti onnistuisi tehtävässä, mutta toisaalta paljastumisen pelossa asia olisi hyvä pitää melko pienen piirin tietoisuudessa. Missä attentaatti olisi parasta toteuttaa, jotta paikalta pääsisi pakenemaan? Olisiko isku kenties mahdollista toteuttaa yöllä Bobrikovin kotona tai jossakin suuressa tapahtumassa, jolloin voisi liueta paikalta väkijoukkoon kätkeytymällä? Mikä olisi puolestaan paras keino? Pommin räjäyttäminen, myrkyttäminen vai ampuminen? Usean miehen suorittama yhteislaukaus teloitustyyliin, jolloin ei tiedettäisi, kuka on ampunut kuolettavan laukauksen? Olisiko se lieventävä asianhaara oikeudessa, jos jäisi teosta kiinni?

Heikki otti lehtiöstä yhden paperin, asetti sen pöydälle ja nosti seinällä roikkuvan maustehyllyn nurkalta viereen mustepullon ja -kynän, vaikka hänellä oli myös kirjoituskone käytössä. Aiheen arkaluontoisuuden takia hän jotenkin mielsi asian niin, että oli parempi kirjoittaa äänettömästi kuin naputtaa äänekkäästi kirjoituskoneella. Ajatus hiljaisemmasta ja siten salamyhkäisestä kirjoitustyylistä huvitti häntä itseäänkin. Hetken otsikkoa mietittyään päätti hän jättää sellaisen tekemättä ja kirjoitti paperille ensin vain oman nimensä ja heti sen alle Eugen Schaumanin. Hetken pohdittuaan hän lisäsi kolmannen nimen, Uno Vesterberg. Unoon Heikki oli tutustunut sattumalta, kun tämä oli ollut maalaamassa liikemiesopistoa ja he olivat törmänneet toisiinsa myöskin ampumaradalla. Heidän käymiensä keskustelujen perusteella Uno vaikutti hyvin isänmaallishenkiseltä mieheltä, ja hän tuntui kaveeraavan paljon Kagaalin joukkojen kanssa kuitenkaan kuulumatta järjestöön.

Kolme nimeä oli listalla. Heikille tuli mieleen kuusi vuosikymmentä sitten ilmestynyt Alexander Dumas’n kirja Kolme muskettisoturia. Yksi kaikkien ja kaikki yhden puolesta, hän mietti mielessään kirjan kolmikon tuttua sanontaa. Yhdellä asialla he ainakin olisivat: raivatakseen pois Suomen kansaa mielivaltaisilla säädöksillä ikeen alla pitävän hirmuhallitsijan.

Mutta olisiko kolme henkeä riittävä määrä? Välttämättä määrää ei tarvitsisi matkia Dumas’n kirjoittamasta kirjasta. Neljä on enemmän kuin kolme ja viisi sitäkin suurempi määrä. Heikki oli jo ehtinyt sulkea mustepullon korkin ja asettaa mustekynän sille kuuluvaan pöytätelineeseen, mutta hän otti sen uudestaan käteensä. Kastettuaan kynän kärkeä varovasti avaamassaan pullossa ja ravistettuaan muutaman tipan takaisin pulloon hän kirjoitti paperille neljännen nimen, Eero Hentola. Eero oli Ateneumin käynyt harrastemaalari, joka sai elantonsa kuitenkin pääasiassa koristemaalausten teosta rakennuksiin eikä niinkään taulujen maalaamisesta. Uno ja Eero tunsivat toisensa varmasti todella hyvin, koska työskentelivät kumpikin Salomo Wuorion maalausliikkeessä, pohti Heikki. Hentolaan puolestaan Eugen oli tutustunut sisarensa, myös taidemaalausta harrastavan Sigridin välityksellä. Ensimmäisen kerran Eugen oli tavannut Eeron Ateneumin järjestämässä oppilastöiden taide-esittelyssä, jossa oli näytillä myös Sigrid-sisaren sekä Eeron töitä.

Heikki oli jo toistamiseen laittamassa kynää takaisin telineeseen, kun hänelle paperilla olevia nimiä silmäillessään juolahti mieleen vielä viideskin henkilö, Salomo Wuorio, Eeron ja Unon työnantaja. Salomon Heikki oli tavannut pari kertaa ampumaradalla sekä sattumoisin myös patruunaostoksilla samaan aikaan Unon kanssa. Tuolloin Salomo oli keskustellut aseliikkeen omistajan Onni Lindebäckin kanssa hiljaa keskenään siitä, kuinka suomalaisia yrityksiä ajettiin ahtaalle Bobrikovin toimesta. Kenraalikuvernöörin saamiin diktaattorin valtuuksiin sisältyi nimittäin oikeus ryhtyä toimenpiteisiin hotellien, kirjastojen ja kirjakauppojen sekä yleensä kauppaja teollisuuslaitosten sulkemiseksi määräajaksi. Syyn ei tarvinnut olla kovin kummoinen. Jos ei ollut esimerkiksi palkannut jonkun venäläisen virkamiehen tuttavaa töihin tämän kehotuksesta, niin se oli jo riittävä syy ukaasin saamiseen. Jo pelkkä ukaasi yrityksen sulkemisesta oli kiristyskeinona oiva ase, joka olisi merkinnyt yrittäjän joutumista taloudelliseen perikatoon, mikäli sellainen uhkaus määrättäisiin toimeenpantavaksi. Patruunaostosten yhteydessä kumpikin yrittäjistä oli kironnut ukaasiasiaa ääneen, minkä lähellä olleet, keskustelun kuulleet henkilöt olivat pistäneet merkille pyörittelemällä silmiään. Vaati uskallusta ja melkoista rohkeutta ilmaista negatiivisia tunteita valtaapitäviä tahoja vastaan.

Paperilla oli nyt viisi nimeä. Ainakin neljä viidestä harrasti ammuntaa, mutta Eerosta Heikki ei tiennyt, että pysyikö tämän kädessä siveltimen lisäksi myös pistooli. Asiasta tulisi ottaa selvää ja keskustella porukalla, että olisivatko kaikki valmiita attentaatin tekoon.

Nostettuaan mustekynän ja -pullon takaisin maustehyllyn kulmalle otti Heikki paperiarkin käteensä, taittoi sen ja repi pieniksi palasiksi. Palat hän työnsi huoneistonsa hellanlieden pesään, jossa ne toimisivat sytykkeenä uunia seuraavan kerran lämmitettäessä. Paperille kirjoittaminen selkeytti ajatuksia, mutta oli parempi pitää asiat vain muistin varassa, pohti Heikki.




2. LUKU


Herttoniemen kartano, Helsinki, elokuun loppu 1903

Tilanne Suomessa oli jatkunut entiseen malliin hirmuhallitsija Bobrikovin tiukassa otteessa. Vaikka kenraalikuvernööri oli viettänyt perinteiseen tyyliin lomaa kesäkuun puolestavälistä aina heinäkuun loppuun saakka ja ollut loma-aikansa poissa Suomesta, eivät hänelle uskolliset alamaiset olleet juurikaan levänneet. Kansan oikeustajua koettelevat säädökset olivat lähteneet liikkeelle helmikuun manifestista, joka oli julkaistu jo vuonna 1899. Siinä määrättiin venäjän kielen käyttöönottamisesta sekä kokoontumisvapauden rajoittamisesta. Asiasta säädettiin vielä tarkemmin asetuksella vuonna 1900. Lisäksi piispain konferenssin päätöksen mukaan papit eivät saaneet vihkiä avioliittoon pareja, jos mies oli laiminlyönyt asevelvollisuutensa. Tämä oli Bobrikovin määräämä mielivaltainen käsky, joka kirkon oli täytynyt nöyrästi saattaa voimaan.

Monen muun suomalaisen ohella sekä Heikin että Eugenin mitta oli tullut täyteen, mutta ainakin he päättivät tehdä asialle jotain. Kaverusten seuraavalla tapaamiskerralla Heikki oli kertonut Eugenille ehdotuksensa siitä, ketkä kaikki heidän kummankin lisäksi tulisi kutsua koolle neuvotteluun, jossa suunniteltaisiin attentaatin tekoa Bobrikovin raivaamiseksi pois päiviltä. Lueteltuihin Eero Hentolan, Uno Vesterbergin ja Salomo Wuorion nimiin Eugen oli nyökännyt jokaisen kohdalla ja lopuksi todennut: hyväksyn.

Oli sovittu, että Eugen keskustelee Eeron kanssa ja Heikki puolestaan ottaa asian esille Unon kanssa. Kumpikin miehistä oli aluksi ollut yllättynyt ehdotuksesta, mutta lähes samassa silmänräpäyksessä he olivat päättäneet lähteä mukaan ryhmään. Eero oli sen jälkeen mennyt esimiehensä Salomo Wuorion juttusille ja aloittanut keskustelun vihjaillen kautta rantain, että hän se on kuullut juttua Syrjälässä asuvasta pienestä porukasta, joka haluaa, että uusi pehtoori lähtee pois kartanosta. Salomo oli ensin luullut, että Eero vain kertoo Juhani Ahon hiljattain kirjottaman Lastuja-kokoelman yhdestä tarinasta, jossa oli luku nimeltään ”Uusi pehtoori tuli taloon”. Siinä Aho kirjoitti isänmaallisen sivistyneen säädyn tehtävästä taistella oikeuksiensa puolesta. Kirjoitusta oli ahkerasti jaettu Sissi-nimimerkillä Kagaalin väen levittämissä, kädestä käteen jaetuissa kirjasissa. Kirjoittamassaan tarinassa Aho kertoi asioista kiertoilmaisuilla. Pehtoori oli juurikin Bobrikov ja Syrjälän väki Suomen kansaa. Emätalo oli puolestaan Venäjä, ja kyläviestin viejillä, eli juoruavilla akoilla, tarkoitettiin suomalaisia sanomalehtiä, joiden toimittajat oli ajettu ahtaalle. Toisin sanoen monia oli karkotettu Siperiaan ja osa oli lähtenyt vapaaehtoisesti ulkomaille, kuten Juhani Aho itsekin perheineen. Kirjasessa puhuttiin myös täysparran kasvattaneista henkilöistä, jotka pitivät punaista paitaa housujen päällä. He olivat luonnollisesti Venäjän kansaa, mihin muottiin Bobrikov halusi muokata suomalaisia venäläistämispolitiikallaan. Kun Eero oli täsmentänyt Salomolle, että hän ei nyt puhunut kirjasta vaan että pieni porukka oli oikeasti suunnittelemassa Bobrikovin eliminoimista pois päiviltä ja Wuoriota oltiin kosiskelemassa mukaan, oli hän ollut ensi alkuun todella hämmästynyt asiasta. Saatuaan hieman jäsenneltyä ajatuksiaan ja esitettyään muutamia täydentäviä kysymyksiä Salomo oli ojentanut jämäkästi kätensä suoraksi. Hän oli puristanut lujasti Eeron kättä ja kiittänyt siitä, että hän oli saanut moisen kunnian ja kutsun liittyä ryhmään, vaikkei hän vielä edes tiennyt, ketkä kaikki tai kuinka monta henkeä ryhmään jo kuului.

Kun suunniteltuun attentaattiryhmään oli saatu kaikilta osallisilta myöntävä vastaus, kutsuivat Eugen ja Heikki heidät koolle. Kokous pidettiin ylellisessä Herttoniemen kartanossa, jonka omisti lennätinteknikko Daniel Johannes Wadén. Salomo Wuorio tunsi Danielin hyvin ja oli sopinut ystävänsä kanssa kartanon muutaman huoneen vuokraamisesta kokouskäyttöön kahden päivän ajaksi. Itse kokouksen aiheesta Salomo ei ollut kuitenkaan Danielille hiiskunut, vaikka tiesi Danielinkin olevan erittäin isänmaallinen ja edistyksellinen ihminen. Olihan kartanoon asennettu jo yksi Suomen ensimmäisistä puhelimista, juurikin Wadénin itsensä valmistama.

Ennen kuin viiden hengen kokous pääsi alkamaan eräänä varhaisena lauantai-iltapäivänä kuunteli viiden miehen poppoo kiinnostuneena kartanon isännän suorittaman esittelyn upeasta asunnostaan ja erityisesti puhelimesta. Kävipä herraseurue vielä lyhyen kierroksen kartanon vintilläkin, jossa Wadén esitteli sinkkiarkkua, jonka hän oli saanut itselleen melkeinpä puolivahingossa. Eräs hänelle velkaantunut yrittäjä oli kuitannut osan pääomasta antamalla Wadén hallussaan olleen, graafikko Louis Sparren suunnitteleman sinkkiarkun. Hirtehishuumoria heittäen isäntä supatti hiljaa vieraille, että arkkua voisi testata kenraalikuvernööri Bobrikov. Tämä kun oli muutenkin paraatipuvussaan lähes yltympäri mitaleilla koristeltu, niin arkkuun pukeutuneena mies olisi varmasti vieläkin loistokkaamman näköinen. Wadénin hämmästykseksi hänen vitsinsä ei saanut hänen olettamaansa reaktiota, hersyviä naurunpurskahduksia, vaan vain yhden lyhyen hörähdyksen Wuoriolta. Sitä vastoin vieraiden neljä silmäparia tuijotti Wuoriota tiukasti, sillä kaikki olettivat, että Salomo oli sittenkin hiiskunut jotain heidän tulevan kokouksensa aiheesta Wadénille?

Kun miehet poistuivat ullakolta alakertaan, tökkäsi Hentola sormellaan Wuoriota voimakkaasti kylkeen. Tämä älähti sen verran, että puolestaan Hentola hätkähti suuttumuksen vimmassa tekemäänsä, esimiehelleen kipua tuottanutta tökkäisyä – mutta alkoi silti sättiä Wuoriota.

– Eikös me sovittu, että kokouksen aiheesta ei puhuta mitään? Hentola kähisi hiljaa Wuorion korvaan.

– Vannon, että en ole puhunut. Tuo sinkkiarkun esittely ja viittaus Bobrikoviin tuli minullekin aivan täytenä yllätyksenä, vastasi Wuorio pidellen kädellä kylkeään ja katsoen tiukasti Hentolaa silmiin.

– Jahas, noh, anteeksi sitten tuo äskeinen, sopersi Eero ja alkoi katsella porraskäytävän seinille asetettuja tauluja. – Tuo on hieno, jossa on koira ja noita lintuja. Minkähän rotuinen, hän ehti vain sanoa, kun edellä kävelevä Eugen ehätti jo vastaamaan:

– Englanninsetteri, saman rotuinen kuin minun koirani Lucas. Niin, ja nuo linnut ovat fasaaneja.

– Kyllä, komeita lintuja mutta helvetin pahaäänisiä, kommentoi edellä kulkenut Wadén keskustelua huomattuaan, että seurue oli pysähtynyt katselemaan taulua.

– Noita ei taida Suomessa olla? pohti Eero.

– Itse asiassa on ja olen päässyt niitä myös ampumaan, Malmilla itse asiassa. Karl Fazer tuotti niitä toista sataa Saksasta kaksi vuotta sitten. Silloin ostin häneltä tuon maalauksenkin, ja samalla sain muutaman linnun itselleni. Olen tarhannut niitä maatilallani Turengissa, jonne tästä nyt lähdenkin metsästämään, niin saatte pitää kokouksenne rauhassa. Mihinkäs se muuten liittyikään, kun Salomo ei sitä minulle muistaakseni kertonut?

– Pidetään se edelleen omana liikesalaisuutena, vastasi Wuorio ja vilkaisi tuimasti Eeroa, joka selvästi häpeissään ja lievästi punastuen käänsi katseensa kohti taulua.

– Hyvä niin, että teillä on liikesalaisuuksia, varmaan maalausalalta, kun olette tauluistakin kiinnostuneita.

– Suattaapi olla, tahi suattaap olla olemattahii, tuumaili Heikki leveällä Savon murteella, mikä sai muut naurahtamaan.

Kun Wadén oli hyvästellyt seurueen ja antanut kartanon kokille ohjeet vieraiden kestitsemisestä, istui viiden hengen porukka kartanon salin pöydän ääreen ja aloitti keskustelut.

– No niin. Sen pidemmittä puheitta aloitetaan kokous. Jos joku tästä myöhemmin sattuu kyselemään, että mikä oli aihe, niin sovitaan, että keskustelimme tämän Herttoniemen kartanon maalausurakasta, aloitti Eugen.

– Sekä huoneiden koristamisesta taidemaalauksin, vaikka en kumpaankaan asiaan ole juuri perehtynyt, täydensi Heikki.

– Sovitaan, että sinä olet koonnut tämän eri alojen työryhmän ja toimit siis voimavarojen kokoajana, kommentoi Salomo.

– Kannatetaan, kannatetaan, lausuivat Uno ja Eero ja napauttivat sormellaan pöydän reunaa – ikään kuin nuijan iskuina – lähes yhtäaikaisesti.

– Ensimmäinen kohta käsitelty, naurahti Heikki ja puolestaan napautti rystysillään pöytää.

– Tätä vauhtia kun jatketaan, niin kohta on tavoitekin saavutettu.

– Saadaan tuolle ullakolla olevalle arkulle täyttöä, kuten talon isäntä mainitsi. Tietääkö hän muuten tämän kokouksemme aiheen? uteli Uno.

– Ei tiedä. Tuota samaa jo Eero ehätti minulta kysymään, vastasi Salomo ja hieroi teatraalisesti kylkeään. Ele nostatti Eeron kasvoille hymyn, kuten oli tarkoituskin.

– Ainakin hän on myös isänmaallinen mies kuten mekin.

– Samaa sarjaa hyvinkin. Kertokaapas Heikki tai Eugen, että mitä te olette jo ehtineet suunnitella pehtoorin suhteen, kysyi Salomo, joka käytti Bobrikovista Juhani Ahon kirjoitelman mukaista kiertoilmaisunimitystä.

– Tilanne maassammehan kun on yksinkertaisesti sanottuna aivan mahdottoman surkea tuon kirotun pehtoorin ansiosta, niin ajattelin tuossa yhden kerran ampumaradalta pois kävellessämme kertoa Heikille, että mitä olen tuumaillut, aloitti Eugen.

– Juuri näin. Yllätyksenähän se keskustelun avaus kyllä tuli, mutta heti vastasin olevani mukana. Itse kun omin silmin satuin näkemään tässä keväällä Iisalmesta Helsinkiin tullessa Brofeldtin veljesten Petterin ja Kaarlon karkotusmatkalle lähdön, niin ajattelin, että kyllä kansakuntamme ansaitsee ikeen alta pois pääsyn.

– Eikös ne Brofeldtin veljekset ole jotain sukua Juhani Aholle? kysyi Uno.

– Ovat kaikki veljiä keskenään. Juhani vain on vaihtanut sukunimensä suomalaiseksi.

– Juhanihan lähti myös perheensä kanssa vähän niin kuin vapaaehtoisesti maanpakoon, heti kohta veljiensä jälkeen.

– Aivan järjetöntä ja ikävää, että joutuu perheineen lähtemään kodistaan, kommentoi Wuorio.

– Niin on. Liian monta täysin syytöntä henkilöä on karkotettu tai omaehtoisesti poistunut maasta, ja sen olen omin silmin todennut. Nuo Petter – elikkä Pekka – ja Kaarlo kun karkotettiin, niin huomasin, kuinka pidettyjä he olivat kuopiolaisten keskuudessa. Satuin matkustamaan torstaina 14.5. samassa junassa Iisalmesta Helsinkiin, kun Brofeldtit perheineen astuivat samaan vaunuun Kuopiosta. Väkeä oli saattamassa asemalaiturilla ja radan varrella varmasti satoja, ellei jopa tuhansia!

– Ei kai siihen Kuopion asemalaiturille nyt tuhansia ihmisiä sentään sovi?

– Suurin osa oli vilkuttamassa radan varrella satojen metrien matkalla! Poliisit eivät laskeneet asemalaiturille kuin ne ihmiset, joilla oli lippu junaan. Reilusti kolmatta sataa henkeä matkustikin pullollaan olevissa vaunuissa Pitkälahteen saakka. Se on ensimmäinen asema Kuopiosta etelään matkattaessa. Sinne karkotettuja seurasi myös VPK:n laulukunta sekä Kauppa-apulaisyhdistyksen laulukuoro, jotka ehtivät esittää muutaman isänmaallisen kappaleen vähän alle kymmenen kilometrin matkalla. Karkotuspäätöksen tehnyt kuvernööri Bergh oli nimenomaisesti ohjeistanut poliisimestari von Numersia, että karkotettujen poistuessa kaupungista ei saisi järjestää mielenosoituksia. Saattaminen oli kyllä luvallista, mutta laulamista ja eläköön-huutoja asemalaiturilla ei sallittaisi. Junassa laulamisella kierrettiin siten nokkelasti tuota kyseistä päätöstä.

– Ovela temppu, etten sanoisi, naurahti Eero.

– Kyllä vain. Tilanne ja tunnelma oli samalla riehakas ja haikea. Ehkä parhaiten sitä voisi mielestäni kuvata sanalla ”kiihtynyt”. Vähän ennen kuin juna lähti, piti Kaarlo lyhyen isänmaallisen jäähyväispuheen junan vaunusillalta käsin ja uhmasi siten Berghin antamaa kieltoa. Poliisit eivät puhetta estäneet eivätkä myöskään puuttuneet puhetta seuranneisiin eläköön-huutoihin, joihin eräs iisalmelainen maanviljelijä Räisänen innosti sankkaa tuhatpäistä joukkoa kantavilla huudoillaan. Heittipä hän hattunsa vielä korkealle ilmaan, ja se tipahti epäonneksi vaunun katolle ja jäi sinne, kun juna lähti vihdoin hiljakseen liikkeelle. Jossain kohtaa matkalla näin sen hatun tipahtavan radan varteen, kun vauhti hieman kiihtyi. Lieneekö se Räisäsen päähän enää päässyt? Sitä en tiedä. Ennen kuin se juna nytkähti asemalta liikkeelle, niin väkijoukko lauloi vielä virren ”Oi Herra siunaa Suomen kansaa” sekä Maamme-laulun. Vasta sen jälkeen junanlähettäjä antoi veturimiehelle lähtömerkin, vaikka paikalla olleet poliisit häntä jo hieman hoputtivatkin. Eläköön-huudot raikuivat radan varrelta, ja ihmiset vilkuttivat junan puksuttaessa eteenpäin. Kaarlo ja Pekka olivat eri puolilla junavaunua ja vilkuttivat väkijoukoille ikkunoiden takaa. Vaunuosasto täyttyi kukista, ja Brofeldtien rouvat sekä heidän lapsensa pitivät muutamia kimppuja sylissään. Naiset pyyhkivät kyyneleitä silmäkulmista, ja lapset olivat enempi vähempi hämillään isiensä saamasta huomiosta.

– Johan on ollut näyttävä lähtö karkotukseen.

– Oli siinä ihmettelemistä, eikä semmoista menoa ollut yksistään vain Kuopiossa. Myös muille Savon asemille oli kerääntynyt väkeä hyvästelemään Brofeldtien perheitä. Niihinkin paikkoihin oli kiirinyt tieto heidän karkotuksestaan ja joutumisestaan virkakoneiston mielivallan uhriksi. Muun muassa Suonenjoen asemallakin heitä tervehdittiin isänmaallisin lauluin.

– Toivottavasti se Bergh on tajunnut, että kansan suosiota nauttivat paikalliset merkkihenkilöt kun on karkotettu maasta, niin kansalaisten häntä kohtaan kokema inho on sitä vastoin vain kasvanut?

– Uskoisin näin. Kuulin sattumalta, että eräs kuvernööri Berghin palvelijatar oli ollut myös mukana asemalla seuraamassa Brofeldtien lähtöä. Häneltä Bergh oli tiedustellut ohimennen, että miksi neiti oli osallistunut tapahtumaan. Siihen tämä palvelijatar oli vastannut, että oli halunnut jättää hyvästit Kaarlon vaimolle, sillä he olivat olleet lapsuudenystäviä. Bergh oli taas udellut, että oliko siellä ollut niin paljon väkeä kuin puhutaan, että pitkin ratapenkkoja. Neiti oli taas napakasti kertonut, ettei ollut koskaan nähnyt niin paljon kansaa koolla Kuopiossa. Hän oli vielä lisännyt, että ainoastaan ollessaan seuraamassa Sakari Topeliuksen hautajaisia Helsingissä hän oli kenties nähnyt vielä enemmän väkeä hautajaissaattueen reitin varrella. Tuon kuultuaan oli Bergh kuulemma mennyt selvästi mietteliääksi.

– Hyvä, hihkaisi Eugen.

– Ei tuo tapahtuma kuitenkaan pysäyttänyt tai estänyt Berghiä löyhentämästä otettaan vaatimuksista. Olot tuntuivat vain kiristyvän Kuopion seudulla Brofeldtin kahden veljeksen karkotuksen jälkeen. Siksi kai kolmaskin, Juhani, lähti vapaaehtoisesti Italiaan?

– Liian monta hyvää miestä on poistunut tai poistettu maastamme, joten siksi ryhtykäämme toimeen, julisti Salomo määrätietoisesti.

– Toden totta, mutta vielä olisin kysynyt, että mikä lienee ollut syy noiden kahden veljeksen karkotukseen, tiedusteli Eero.

– Molemmat heistä olivat Kuopiossa ja siihen kuuluvassa piirissä Kagaalin johtomiehiä ja passiivisen vastarinnan hartaita kannattajia. Kumpikin oli kiertänyt maakuntaa ja laajemminkin Suomea sekä puhunut kansalle salaisissa kokouksissa. Siitä toiminnasta lienee kiirinyt tieto Berghille, sillä Kaarlo toimi P.E. Raninin liikkeessä prokuristina, joten tuo työ panimossa ei voinut olla hänen kohdallansa syy karkotukseen. Pekka sitä vastoin oli Kuopiossa ilmestyvän Uuden Savon toimittaja, ja hänen kirjoituksensa eivät välttämättä miellyttäneet valtaapitäviä. Mutta ehkä tuo monituhatpäinen Brofeldtien saattajajoukko sai myös Berghin joiltakin osin varovaiseksi. Hän oli kutsunut toimittaja Otto Tuomen puhutteluun tämän lääninhallitusta kritisoivien lehtikirjoitusten tiimoilta. Tuomi oli saanut kuulla Berghiltä kovaa tekstiä, eli karkotusuhkauksia, mutta siitä huolimatta hän oli ollut vastauksissaan tiukka. Hän oli jopa pitkään kestäneen tenttaamisen jälkeen tokaissut Berghille, että kuinka tämä suomalaisena ja kirjailijana, joka on suomentanutkin Lermontovin jalon teoksen Aikamme uros, on nyt voinut tavallaan myydä itsensä venäläisille. Siihen Bergh ei ollut vastannut mitään vaan lopettanut Tuomen kuulustelun ja päästänyt tämän kotiinsa.

– Melko ikävänkuuloisia tarinoita nuo eri henkilöiden karkotukset ja myös sellaisilla uhkaaminen, jos joku vähänkään ilmaisee närkästystään.

– Näitä tarinoita ja surkeita ihmiskohtaloita riittää! Eräskin yliopiston oppilas karkotettiin maasta Bobrikovin käskyllä, ja hänen tietonsa peräti pyyhittiin pois matrikkelista. Uusmaalaisessa osakunnassa asia tulkittiin mielivaltaiseksi teoksi, koska kyseinen oppilas oli vain jossakin kirjoitelmassaan kärkkäästi ottanut kantaa asevelvollisuuslakiin.

– Niin, ja valtion palveluksessa rautateillä olevia miehiä on joukoittain erotettu virastaan, kun he eivät olleet osallistuneet viime vuonna kutsuntoihin.

– Kuten sanottu, meillä on monta syytä raivata pois päiviltä tuon kaiken pahan alku ja juuri, Bobrikov, oikea pääpiru pehtooriksi, totesi Eugen.

– Ehkäpä samalla myös muutama muukin voisi päättää maallisen vaelluksensa pääpirun lisäksi, täydensi Uno.

– Ehkä, mutta aika näyttää, että kuka tulee nykyisen pehtoorin tilalle ja miten meno muuttuu hänen johdossaan.

– Jos tämä oli kirjoittamattoman esityslistan toinen kohta, eli oikeutus toteutettavalle attentaatille, niin onko kokouksen kolmas kohta päättäminen toimintatavasta, jolla teko suoritetaan? kysyi Salomo.

– Se voisi hyvinkin olla seuraava keskustelun aihe, mutta olisiko syytä tässä vaiheessa kutsua paikalle kokki ja pyytää valmistamaan pienet välinapposet? ehdotti Heikki.

– Minä ainakin kannatan tuota ehdotusta. Millaiset napanterit sinulla on mielessä? kysyi Uno.

– Kai me voimme jotkin juomatkin ottaa, eli ne napanterit. Napposilla kuitenkin tuolla meillä Savossa päin tarkoitetaan jotain pientä suolaista purtavaa, sellaista välipalaa. Napposet kun nautitaan tässä vaiheessa pahimpaan nälkäämme, niin jaksetaan odottaa seuraavaa pääruokaa, eli siis päivällistä.

– Hyvä ajatus. Minäpäs käyn sen kokin juttusilla ja tiedustelen, että millaiset välinapposet hän voisi meille loihtia, totesi Salomo ja nousi ylös tuolista.

– Älä unohda myöskään niitä napantereita, hihkaisi Uno ja nosti samalla sormen pystyyn, ikään kuin olisi tilannut tarjoilijalta jotain. Vastaukseksi hän sai naurahdukset muulta seurueelta.

Nautittuaan kokin nopeasti tekemiä voileipiä, joiden päällä oli suolattua kalaa, ja siemaistuaan pari pientä lasillista vodkaa kyytipojaksi siirtyi miesporukan keskustelemaan kepeämmistä jutusteluista jälleen huomattavasti synkempään aiheeseen, Bobrikovin surmaamiseen.

– Olipas oiva idea Heikiltä tuo pienen huikopalan tilaaminen. Mikä se nyt olikaan, välinapsut, ei kun, tapaili Eero sanoja.

– Välinapposet, vastasi useampi lähes samaan ääneen.

– Ei kun niin, välinapposet. Eikä nuo Unon ehdottamat napanteritkaan mikään huono vaihtoehto ollut.

– Ei totisesti, mutta mitäs olette hyvät herrat miettineet toteutustavaksi, että kuinka pehtoori saatetaan armeliaasti tai sitten brutaalisti tuonpuoleiseen? kysyi Salomo.

– Ehdotan pommin räjäyttämistä, sanoi Eero.

– Kannatan, totesi Uno.

– Siinä on varmaan omat kommervenkkinsa, että missä sen toteuttaisi ja miten saada pommi räjäytettyä oikealla hetkellä.

– Niin todella, ja saattaisi siinä mennä myös sivullisia samalla, kuten henkivartijoina toimivia santarmeja.

– Niistä nyt ei olisi niin väliksi, mutta jos seurueessa sattuisi olemaan vaikka hänen vaimonsa tai tyttäret, niin se olisi kyllä perin ikävää, mikäli myös he kuolisivat tai vaikka haavoittuisivat samalla.

– Ei olisi kyllä kovinkaan ylevää, jos sivulliset – kuka tahansa – joutuisi kärsimään tai peräti kuolisi samalla.

– Samaa mieltä. Parempi olisi, että valitaan sellainen keino, joka ei vaaranna muita. Bobrikov yksin on mielivaltaisilla määräyksillään alistanut meitä suomalaisia, ja hänen yksin tulee vastata teoistaan.

– Hyvä, jätetään pommin räjäyttäminen pois laskuista. Sen kohdistaminen yksinomaan Bobrikovin pään menoksi olisi liki mahdotonta, ynnäsi Salomo vilkkaana käynyttä keskustelua, johon kaikki olivat ottaneet osaa.

– Tosin jos olisi jokin paikka, jossa Bobrikov olisi varmuudella yksin, ja jos pommin saisi laukeamaan oikealla hetkellä, niin tekijän jäljille olisi mahdoton päästä.

– Tuo on totta, mutta mikä sitten olisi sellainen paikka, missä muita ei vuorenvarmasti olisi hänen lähellään?

– Vaikkapa puhujanpönttö tai paskahuussi, ehdotti Heikki ja sai muut räjähtämään nauruun.

– Hah haa, kokisi melko nöyryyttävän lopun, jos vesiklosetin narusta vetämällä pöntön huuhtelu tapahtuisikin veden sijasta dynamiitilla.

– Vesiklosetin säiliö olisi loistava paikka kätkeä pommi, mutta tuossa on kyllä todella suuri riski, että joku muu saattaisi käyttää sitä käymälää ennen häntä.

– Miten olisi kiväärillä ampuminen jostakin piilosta käsin, kun Bobrikov liikkuu ulkona? Tarpeeksi pitkä välimatka, vaikkapa vain satakin metriä, riittäisi, jotta pääsisi livahtamaan pakoon, ehdotti puolestaan Heikki.

– Tuossa voisi olla järkeä. Bobrikovhan tapaa tehdä kävelylenkkejä ainakin Kaivopuistossa sekä Tähtitorninmäellä, kun ne ovat hänen asuntoaan lähellä, tiesi Eugen kertoa.

– Niinkö? Missä hän asuu?

– Ullanlinnassa, Vuorimiehenkatu 1:ssä.

– Sinähän olet sitten perehtynyt melko tavalla hänen liikkeisiinsä!

– Noh, muutaman kerran olen häntä vähän tarkkaillut ja pohtinut myös tuota kiväärillä ampumista. Siinä olisi etuna tosiaan tuo, että paikalta voisi livahtaa pakoon. Tietysti riippuen vähän paikasta. Kaivopuistossa jos sen toteuttaisi, niin pakoon pääsisi kätevästi veneellä, vaikka Porvooseen.

– Miksi itään päin? Eikö olisi luontevampaa paeta Ruotsiin?

– Totta, mutta miksi tehdä niin kuten oletetaan tehtävän? Kun pöly laskeutuu ja mikäli jäljillemme ei olla päästy, niin tulo takaisin ihmisten ilmoille on helpompi toteuttaa kotimaasta kuin Ruotsista, jonne on täytynyt ensin toteuttaa uhkarohkea pako.

– Tosiaan, tuossa on järkeä! Kaksi meistä voisi toimia ampujina, ja pari muuta odottaisi veneessä.

– Entä viides sitten? Hän olisi vaikka vastassa hevosen ja kuormakärrien kanssa ja kuljettaisi koko porukan huomaamattomasti turvaan siellä, missä rantaudutaan.

– Tuon veneen täytyisi olla todella nopeakulkuinen paatti, jotta sillä pääsisi oikeasti livahtamaan pakoon.

– Ehdottomasti! Ei mik

